Diari Oficial de la Generalitat Valenciana


Sumari del DOGV 3294, del 27-07-1998 (1998/6131)

RESOLUCIÓ de 9 de juliol de 1998, de la Secretaria General i de les Direccions Generals de Centres Docents, d'Ordenació i Innovació Educativa i Política Lingüística i de Personal, per la qual es dicten instruccions en matèria d'ordenació acadèmica i organització de l'activitat docent dels centres de titularitat de la Generalitat Valenciana que durant el curs 1998-99 impartisquen cicles de Formació Professional Específica.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3294

Data del DOGV
:   27-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6131


Data del document
:   09-07-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 9 de juliol de 1998, de la Secretaria General i de les Direccions Generals de Centres Docents, d'Ordenació i Innovació Educativa i Política Lingüística i de Personal, per la qual es dicten instruccions en matèria d'ordenació acadèmica i organització de l'activitat docent dels centres de titularitat de la Generalitat Valenciana que durant el curs 1998-99 impartisquen cicles de Formació Professional Específica. [1998/X6131]
  
La Llei Orgànica 1/1990, de 3 d'octubre, d'Ordenació General del Sistema Educatiu, determina en el seu article 4.2, que el Govern fixarà, pel que fa als objectius, expressats en termes de capacitats, continguts i criteris d'avaluació del currículum, els aspectes bàsics del mateix que constituiran els ensenyaments mínims, per tal de garantir una formació comuna de tots els alumnes i la validesa dels títols corresponents.
  
L'Ordre de 21 de juliol de 1994 (BOE del 26 de juliol), que regula els elements bàsics dels informes d'avaluació dels ensenyaments de règim general, així com els requisits formals derivats del procés d'avaluació que són necessaris per garantir la mobilitat dels alumnes, si bé incloïa ja entre els documents bàsics corresponents el llibre de qualificacions de Formació Professional , deixava pendents de desplegament les regulacions específicament relacionades amb la nova formació professional, mentre s'esperava que es desplegaren els aspectes bàsics de la seua ordenació acadèmica.
  
Pel que fa als estudis de Formació Professional, les directrius generals sobre els seus ensenyaments mínims, és a dir, sobre els aspectes bàsics dels objectius, continguts i criteris d'avaluació del currículum, han estat ja regulades pel Reial Decret 676/1993, de 7 de maig. Posteriorment, els successius Reials Decrets que estableixen títols corresponents a estudis de formació professional fixen els respectius ensenyaments mínims, possibilitant així que les administracions educatives competents procedisquen a establir el currículum dels cicles formatius.
  
Després de publicat el Decret 8/1998, de 3 de febrer (DOGV del 12 de febrer), pel qual s'estableix l'ordenació general dels ensenyaments de Formació Professional Específica i les directrius sobre els seus títols, el Govern Valencià, a proposta de la Conselleria de Cultura, Educació i Ciència, establirà per mitjà dels corresponents decrets el currículum de cadascun dels cicles de formació professional específica que s'imparteixen a la Comunitat Valenciana.
  
En conseqüència, cal establir normes d'avaluació coherents amb els objectius, expressats en termes de capacitats, que els currículum assignen a cada cicle i concretar aspectes el desplegament dels quals correspon a la Conselleria de Cultura, Educació i Ciència.
  
D'altra banda, el 13 de març de 1998 s'aprova en Consell de Ministres el Nou Programa Nacional de Formació Professional, entre els objectius del qual destaquen la consolidació d'un sistema integrat de Formació Professional estructurat en tres subsistemes (Formació Professional reglada/inicial, ocupacional i contínua), la plena implantació del Repertori de Certificats de Professionalitat i l'elaboració de la normativa relativa a l'establiment d'un sistema de correspondències i convalidacions entre els subsistemes de Formació Professional mencionats i l'experiència laboral.
  
Per últim, el 8 de maig de 1998 es publica al BOE el Reial Decret 777/1998, de 30 d'abril, pel qual es desenrotllen determinats aspectes de l'ordenació de la formació professional en l'àmbit del sistema educatiu.
  
Esta resolució, doncs, té per objecte regular el caràcter continu i integrador de l'avaluació dels distints mòduls que constitueixen un cicle, el desplegament dels procés d'avaluació i la promoció de l'alumnat. Estableix, així mateix, els documents oficials que serveixen de suport a l'avaluació i conté, finalment, instruccions sobre horaris i professorat, així com indicacions per a dur a terme la valoració de les programacions didàctiques i del projecte curricular.
  
Per tot això, en virtut de les competències establides en el Decret 32/1997, de 26 de febrer, del Govern Valencià (DOGV d'1 de març), la Secretaria General i les Direccions Generals de Centres Docents, d'Ordenació i Innovació Educativa i Política Lingüística i de Personal, resolen:
  
Primer. Àmbit d'aplicació
  
La present Resolució serà d'aplicació en el curs 1998/99 en els centres de titularitat de la Generalitat Valenciana que estiguen autoritzats per a impartir de forma anticipada els ensenyaments corresponents a la Formació Professional Específica establida en la Llei Orgànica 1/1990, de 3 d'octubre, d'Ordenació General del Sistema Educatiu.
  
Segon. Accés de l'alumnat
  
Pel que fa a l'admissió de l'alumnat es farà el que disposen les Resolucions de les corresponents Direccions Territorials per als cicles de grau mitjà i la Resolució de 20 de maig de 1998, de la Direcció General d'Ordenació i Innovació Educativa i Política Lingüística (DOGV del 5 de juny de 1998), per als cicles de grau superior.
  
Tercer. Proves d'accés
  
Pel que fa a la prova d'accés als cicles formatius de grau mitjà i grau superior es farà el que disposa la Resolució de 20 de maig de 1998 mencionada en el punt anterior.
  
Quart. Caràcter de l'avaluació
  
L'avaluació de l'aprenentatge de l'alumnat en els cicles formatius serà contínua i integradora.
  
És contínua ja que ha d'estar immergida en el procés d'ensenyament i aprenentatge de l'alumne i té com a finalitat analitzar-lo per a detectar les dificultats en el moment en què es produeixen, indagar-ne les seues causes i, en conseqüència, adequar les activitats d'ensenyament i aprenentatge programades i les estratègies metodològiques adoptades.
  
És integradora perquè obeeix a la necessitat de tindre en compte les capacitats generals establides per a estos ensenyaments.
  
Per això, els criteris i els procediments d'avaluació aplicats pels professors tindran en compte la competència professional característica del títol, que constitueix la referència per a definir els objectius generals del cicle formatiu, els objectius, expressats en termes de capacitats, les habilitats i els criteris d'avaluació dels mòduls professionals que el formen, així com la capacitat de l'alumnat per a:
  
Comprendre l'organització i les característiques del sector corresponent, així com els mecanismes de la inserció professional; conéixer la legislació laboral bàsica i els drets i les obligacions que es deriven de les relacions laborals, i adquirir els coneixements i les habilitats necessaris per a treballar en condicions de seguretat i prevenir els possibles riscs derivats de les situacions de treball.
  
Adquirir una identitat i maduresa professional motivadora de futurs aprenentatges així com de possibles adaptacions al canvi de les qualificacions.
  
Cinqué. Procés d'avaluació
  
L'aplicació del procés d'avaluació contínua de l'alumnat requereix la seua assistència regular a les classes i activitats programades per als diferents mòduls professionals del cicle formatiu.
  
El procés d'avaluació de la Formació Professional Específica implica, almenys, les actuacions següents:
  
a) avaluació de cada mòdul professional.
  
b) avaluació de tots els mòduls professionals realitzats en el centre educatiu, abans d'iniciar la formació en centres de treball.
  
c) avaluació del mòdul de formació en centres de treball.
  
d) qualificació final del cicle formatiu.
  
En les sessions d'avaluació, que presidirà el tutor del cicle, estarà present l'equip educatiu, algun membre de l'equip directiu del centre i si n'hi ha el professor o professors especialistes.
  
a) Avaluació de cada mòdul professional
  
Es farà, almenys, una sessió d'avaluació cada trimestre lectiu en què es podran qualificar els mòduls professionals que formen part del curs corresponent.
  
En qualsevol cas, després de cada sessió, els alumnes seran informats individualment i per escrit del seu progrés en l'obtenció dels objectius generals del cicle formatiu i dels objectius específics (capacitats terminals) dels mòduls professionals que el formen.
  
b) Avaluació de tots els mòduls professionals realitzats en el centre educatiu, abans d'iniciar la formació en centres de treball (FCT)
  
En finalitzar el període corresponent als mòduls professionals impartits en el centre educatiu, i abans de l'inici de la formació en centres de treball, tindrà lloc una sessió d'avaluació en què es formularà la qualificació final dels diferents mòduls professionals cursats. L'equip educatiu determinarà, atenent a allò que s'especifica en els apartats deu i onze, l'accés a la FCT.
  
L'avaluació positiva de tots els mòduls cursats en el centre educatiu permetrà calcular la nota mitjana ponderada, que es correspondrà amb la qualificació final del cicle una vegada superat el mòdul de FCT obtenint la qualificació d'APTE. En finalitzar la dita sessió el professorat firmarà l'acta corresponent.
  
c) Avaluació del mòdul de formació en centres de treball
  
Per a efectuar l'avaluació es tindrà en compte, entre altres documents, l'Informe Valoratiu de l'Instructor de l'Empresa, el Full de Seguiment i Avaluació i els Fulls Setmanals de realització de la FCT.
  
La qualificació s'expressarà en termes d'Apte/No Apte.
  
Es celebrarà, al menys, una sessió d'avaluació cada trimestre lectiu, en la qual es qualificarà el mòdul de FCT de l'alumnat que l'haja finalitzat.
  
L'acta d'avaluació del mòdul de FCT serà formalitzada, almenys, pel tutor i algun membre de l'equip directiu i complementarà l'avaluació, ja realitzada, de la resta de mòduls del cicle formatiu.
  
d) Qualificació final del cicle formatiu
  
L'expressió de l'avaluació final dels mòduls professionals, llevat del mòdul professional de formació en centres de treball, es realitzarà en termes de qualificacions, que es formularan en xifres d'1 a 10, sense decimals.
  
Es consideraran positives les qualificacions iguals o superiors a cinc i negatives les restants.
  
La qualificació del mòdul professional de formació en centres de treball es formularà en termes d'apte/no apte.
  
La qualificació final del cicle formatiu serà la nota mitjana de les qualificacions dels mòduls que el formen, sempre que estes siguen positives. Per a obtenir esta nota mitjana es ponderaran les notes obtingudes per l'alumnat en cada un dels mòduls, llevat del mòdul de formació en centres de treball, amb el nombre d'hores que tenen assignats. Per a això es multiplicarà la nota de cada mòdul pel nombre d'hores corresponents, se sumaran els productes obtinguts i es dividirà la suma pel nombre total d'hores. L'expressió de la qualificació final del cicle formatiu es formularà posant una sola xifra decimal.
  
Sisé. Convocatòries
  
Els alumnes podran matricular-se per a cursar les activitats programades per a un mateix mòdul professional un màxim de tres vegades, i podran presentar-se a l'avaluació i qualificació final d'un mateix mòdul professional, incloses les convocatòries ordinàries i les extraordinàries, un màxim de quatre vegades.
  
Les activitats del mòdul professional de formació en centres de treball sols podran realitzar-se 2 vegades, una ordinària i una altra extraordinària, si es possible esta última, en diferent centre de treball que l'ordinària.
  
L'alumnat podrà disposar per curs acadèmic d'una convocatòria ordinària i una altra extraordinària com a màxim.
  
1. Convocatòries ordinàries:
  
a) Es realitzaran en el mes de juny per als mòduls del primer curs, tant dels cicles curts com dels de llarga duració.
  
b) Es farà en finalitzar el període corresponent als mòduls professionals impartits en el centre educatiu, desembre o març, per als mòduls del segon curs dels cicles de llarga durada.
  
2. Convocatòries extraordinàries:
  
a) Es realitzaran en el mes de setembre, per als mòduls pendents de primer curs.
  
b) Es realitzaran en el mes de juny, per als mòduls pendents del segon curs en els cicles llargs.
  
La no presentació a una convocatòria s'avaluarà amb una qualificació numèrica d'1 i serà computada a l'efecte de la limitació indicada en el punt sisé.
  
Seté. Anul·lació de matrícula i renúncia a l'avaluació
  
L'alumnat te dret a l'anul·lació de la matrícula del curs, perdent els seus drets a l'ensenyament, avaluació i qualificació de tots els mòduls professionals en els que s'haguera matriculat, a fi de no esgotar les avaluacions i qualificacions previstes en el punt sisé de la present resolució.
  
Així mateix, l'alumnat podrà sol·licitar la renúncia a l'avaluació i qualificació d'un o més mòduls, per tal que la mencionada convocatòria no li siga computada a l'efecte de la limitació indicada en el punt anterior.
  
En el segon cas l'alumnat haurà d'acreditar que es troba en algunes de les circumstàncies següents: malaltia prolongada de tipus físic o psíquic, prestació del servei militar o servei social substitutori, incorporació a un lloc de treball, obligacions ineludibles de tipus social o familiar que impedisquen la normal dedicació a l'estudi o altres circumstàncies que tinguen caràcter excepcional.
  
Les sol·licituds d'anul·lació de matrícula o de renúncia a l'avaluació hauran de presentar-se al director del centre on figure l'expedient acadèmic de l'alumnat sol·licitant amb una antelació de al menys dos mesos del final del període corresponent als mòduls professionals impartits en el centre educatiu i seran resoltes pel mateix director, qui autoritzarà la renúncia a l'avaluació, sempre que resulte acreditada l'existència d'alguna de les causes mencionades, o l'anul·lació de matrícula.
  
La renúncia a la realització del mòdul de FCT se sol·licitarà abans del seu inici.
  
Huité. Accés a la convocatòria extraordinària en els cicles curts
  
Si en finalitzar el període de formació en el centre educatiu, i després de l'avaluació ordinària, l'alumne té pendents de recuperació mòduls, la suma horària dels quals siga menor de 240 hores, accedirà a la convocatòria extraordinària. Si, per contra, els mòduls pendents sumen més de 240 hores, l'accés a la convocatòria extraordinària serà decisió de l'equip educatiu i figurarà en l'acta corresponent.
  
Cas que l'equip educatiu decidisca la repetició dels mòduls pendents, la convocatòria extraordinària de setembre no comptarà a efectes de les limitacions indicades al punt sisé.
  
Aquest procés s'esquematitza en el quadre de l'Annex I.
  
Nové. Promoció a segon curs. Cicles llargs
  
Si en finalitzar el primer curs (Convocatòria ordinària de juny) l'alumne té pendents de superació mòduls la suma horària dels quals no siga superior a 240 hores, podrà accedir al curs següent. L'avaluació extraordinària dels mòduls pendents corresponents al primer curs es realitzarà en la convocatòria extraordinària de setembre.
  
Si en finalitzar la convocatòria ordinària (juny) els mòduls no superats sumen més de 240 hores l'equip educatiu decidirà si els alumnes repeteixen, de forma presencial, els mòduls pendents o si accedeixen a la convocatòria extraordinària (setembre).
  
Cas que l'equip educatiu decidisca la repetició dels mòduls pendents, la convocatòria extraordinària de setembre no comptarà a efectes de les limitacions indicades al punt sisé.
  
Si després de la convocatòria extraordinària de setembre els mòduls pendents sumen més de 240 hores l'alumnat repeteix els mòduls pendents de primer curs i no se li permetrà l'accés a segon curs.
  
Si, per contra, els mòduls pendents sumen 240 hores o menys, l'alumne promociona a segon curs i haurà de realitzar les activitats de recuperació dels mencionats mòduls pendents que programe l'equip educatiu.
  
Aquest procés s'esquematitza en el quadre de l'Annex II.
  
Deu. Accés a la FCT en els cicles curts
  
De forma general, per a accedir a la realització del mòdul de FCT els alumnes hauran d'haver superat tots els mòduls del cicle impartits en el centre educatiu.
  
La FCT es realitzarà durant el segon curs escolar, per això l'alumnat haurà de formalitzar la matrícula del mencionat mòdul.
  
No obstant això l'alumnat que en finalitzar la convocatòria extraordinària (setembre) tinga pendent de superació un o més mòduls que sumen menys de 240 hores podrà accedir o no a la FCT en funció de la decisió de l'equip educatiu:
  
a) Si se'ls autoritza l'accés a la FCT, hauran de repetir els mòduls pendents i presentar-se per a la seua recuperació a la convocatòria ordinària següent (juny). Per això, durant el període de realització del mòdul de FCT hauran de compatibilitzar-la amb l'assistència a classe i/o el seguiment de les activitats de recuperació.
  
L'alumnat formalitzarà la matrícula dels mòduls pendents i del mòdul de FCT.
  
b) Si l'equip educatiu no autoritza l'accés a la FCT hauran de repetir com a alumnes escolaritzats el mòdul o mòduls pendents.
  
El mòdul de FCT l'hauran de realitzar durant el següent curs acadèmic. L'alumnat, en aquest cas, només es matricularà dels mòduls pendents i posposarà la matrícula i la realització del mòdul de FCT al curs següent.
  
Si els mòduls pendents de superació en finalitzar la convocatòria extraordinària (setembre) sumen més de 240 hores, l'alumne repetirà els mencionats mòduls.
  
Aquest procés s'esquematitza en el quadre de l'Annex III.
  
Onze. Accés a la FCT en els cicles llargs
  
De manera general, per a accedir a la realització del mòdul de FCT els alumnes hauran d'haver superat tots els mòduls del cicle impartits en el centre educatiu.
  
La FCT es realitzarà durant el segon curs escolar, una vegada finalitzada l'avaluació ordinària (desembre o març).
  
Després de l'avaluació ordinària de desembre o març l'equip educatiu decideix si els alumnes que tenen pendents mòduls (inclosos els possibles de 1r) la suma dels quals siga igual o inferior a 240 hores, accedeixen o no a la FCT.
  
Si se'ls permet l'accés hauran de realitzar la FCT i al mateix temps les activitats de recuperació dels mòduls pendents que programe l'equip educatiu.
  
Si no accedeixen a la FCT realitzaran les activitats de recuperació programades per l'equip educatiu.
  
Estos alumnes, tant si accedeixen com si no a la FCT, disposaran d'una convocatòria extraordinària al juny per als mòduls pendents de 2n i una ordinària, també al juny, per als possibles mòduls pendents de 1r.
  
Si pel contrari, després de l'avaluació ordinària de desembre o març, els mòduls pendents (inclosos els de 1r) sumen més de 240 hores, l'alumnat no podrà accedir a la FCT. Aquest alumnat també disposarà de les convocatòries de juny i haurà de realitzar les activitats de recuperació programades per l'equip educatiu.
  
Si després de les convocatòries de juny la suma d'hores segueix sent major de 240 (incloses les possibles pendents de primer curs) els alumnes hauran de repetir els dits mòduls. Si per contra, el nombre d'hores és inferior a 240 l'equip educatiu decidirà si estos alumnes accediran o no, en el següent curs, a la FCT.
  
Si se'ls permet l'accés hauran de repetir els mòduls pendents i realitzar la FCT al mateix temps.
  
Si no se'ls permet, repetiran els mòduls pendents. Realitzaran la FCT quan els superen.
  
Aquest procés s'esquematitza en el quadre de l'Annex IV.
  
Dotze. Exempció del mòdul de FCT
  
La Llei Orgànica 1/1990, de 3 d'octubre, d'Ordenació General del Sistema Educatiu estableix, en l'article 34.2, que el currículum dels cicles formatius inclourà un mòdul de formació pràctica en centres de treball, del qual podran quedar totalment o parcialment exempts els qui acrediten una experiència laboral que es corresponga amb els estudis professionals que es vulguen cursar.
  
El Reial Decret 676/1993, de 7 de maig, pel qual s'estableixen directrius generals sobre els títols i els corresponents ensenyaments mínims de formació professional específica, també recull, en l'article 4, la possibilitat d'exempció del mòdul de FCT.
  
En els Reials Decrets d'ensenyaments mínims de cada un dels títols de Formació Professional Específica s'estableix així mateix que el mòdul de formació en centres de treball pot ser objecte de correspondència amb la pràctica laboral.
  
Per últim, el Decret 8/1998, de 3 de febrer, del Govern Valencià, pel qual s'estableix l'ordenació general dels ensenyaments de formació professional específica i les directrius sobre els seus títols (DOGV del 12 de febrer), en el seu article 15, també fa referència a la correspondència amb la pràctica laboral i, en conseqüència, a la possible exempció del mòdul de FCT.
  
Segons l'anterior normativa, el procediment a seguir per a sol·licitar la dita exempció serà el següent:
  
1. L'alumnat que, per la seua experiència laboral, considere que té superats els objectius, expressats en termes de capacitats terminals, del mòdul professional de formació en centres de treball, podrà presentar a la Direcció del centre educatiu en el qual estiga matriculat, la sol·licitud d'exempció d'aquest. La mencionada sol·licitud d'exempció del mòdul de FCT es presentarà en el moment de formalitzar la matrícula del segon curs del cicle formatiu, excepte en els cicles curts en els quals es podrà sol·licitar en matricular-se del primer curs.
  
2. La sol·licitud anirà acompanyada de la documentació següent:
  
a) Certificats de les empreses o institucions on haja realitzat el seu treball, en els quals s'indiquen les funcions, activitats i tasques exercides, així com la seua duració.
  
Caldrà acreditar una experiència laboral d'almenys 1 any, en el mateix camp professional de què es tracte, per a que la sol·licitud siga considerada.
  
b) Certificat de la Tresoreria General de la Seguretat Social o de la Mutualitat Laboral a què estiguera afiliat, on conste l'empresa, la categoria laboral (grup de cotització) i el període de contractació, o en el seu cas, el període de cotització en el Règim Especial de Treballadors Autònoms o de qualsevol altre mitjà de prova, admés en dret.
  
3. El professor-tutor, coordinador del cicle, elaborarà un informe de cada una de les sol·licituds sobre la possibilitat o no d'exempció, contrastant la documentació presentada amb les capacitats terminals que cal aconseguir en el mòdul de FCT, proposant en conseqüència, la possibilitat o no d'exempció i si esta ha de ser total o parcial.
  
4. La direcció del centre educatiu enviarà a la Direcció Territorial de Cultura i Educació, en el termini d'un mes des de la data d'entrada de la sol·licitud, la documentació següent:
  
a) Sol·licitud de l'interessat, junt als certificats acreditatius de la seua activitat laboral.
  
b) Informe del professor-tutor, coordinador del cicle.
  
c) El Programa Formatiu del mòdul de FCT, en el que figuraran necessàriament les capacitats terminals del mateix.
  
5. La Inspecció Educativa afegirà a l'expedient un informe tècnic, en què es farà constar si hi ha o no correspondència, total o parcial, entre la pràctica laboral justificada documentalment i els objectius (capacitats terminals) del mòdul de FCT.
  
6. A la vista de l'expedient, el director territorial de Cultura i Educació resoldrà, de manera individualitzada, l'exempció sol·licitada.
  
Contra esta resolució l'interessat podrà presentar recurs ordinari, en el termini d'un mes des de la notificació, davant el director general d'Ordenació i Innovació Educativa i Política Lingüística.
  
Tretze. Període de realització de la FCT
  
El mòdul de Formació en Centres de Treball es realitzarà al final del cicle formatiu i dins del curs escolar, tenint un horari que s'ajustarà, en la mesura del possible, al de l'empresa o institució en la què es realitze.
  
La realització del mòdul de FCT en un període diferent requerirà l'autorització expressa de la Direcció General d'Ordenació i Innovació Educativa i Política Lingüística.
  
La sol·licitud d'autorització de període extraordinari, motivada per la disponibilitat de llocs formatius, estacionalitat, especificitat curricular d'algunes famílies professionals o per altres causes, es trametrà a la Direcció Territorial de Cultura i Educació, incloent la justificació raonada, el calendari i l'horari proposat, i el sistema i les condicions per al seguiment i el control tutorial.
  
La Direcció Territorial trametrà la proposta, junt a l'informe valoratiu de la Inspecció Educativa, a la Direcció General d'Ordenació i Innovació Educativa i Política Lingüística, qui la resoldrà.
  
La sol·licitud de període extraordinari haurà de cursar-se abans de dos mesos al període proposat.
  
En cap cas no s'autoritzarà la realització de la Formació en Centres de Treball en períodes fraccionats que pertanyen a dos cursos acadèmics.
  
Catorze. Documents del procés d'avaluació
  
Segons el que estableix l'Ordre de 21 de juliol de 1994, article primer, (BOE del 26 de juliol), es consideren documents del procés d'avaluació de la Formació Professional l'expedient acadèmic, les actes d'avaluació, el llibre de qualificacions i els informes d'avaluació individualitzats.
  
L'expedient amb les dades personals dels alumnes que accedisquen a un cicle formatiu haurà de ser emplenat per l'Institut d'Educació Secundària en què es matricule l'alumne i s'ajustarà en el seu disseny bàsic al model que figura en l'Annex V.
  
S'entén com a acta d'avaluació ordinària la que es fa per a qualificar l'alumnat que ha realitzat totes les activitats programades per als mòduls professionals en què estiguera matriculat. Acta d'avaluació extraordinària és la que s'ompli per a qualificar l'alumnat per al qual s'ha realitzat una programació d'activitats de recuperació, una vegada establit el període de realització i la data en què es convoca l'avaluació extraordinària.
  
Les actes d'avaluació s'ajustaran en el seu disseny bàsic als models que figuren en els annexos VI i VII.
  
En l'encapçalament de cada un dels fulls, a continuació d'"Acta d'avaluació..." haurà de constar el caràcter de la convocatòria, ordinària o extraordinària, així com el curs del cicle formatiu a què corresponen els mòduls professionals objecte d'avaluació i qualificació.
  
A continuació, s'indicaran els Decrets pels quals s'estableixen el títol i el currículum del corresponent cicle formatiu.
  
Els mòduls professionals que han de ser qualificats es faran constar utilitzant les claus assignades a cadascun per mitjà d'inicials del nom del mòdul en majúscules; exemple: CRP. Comunicació i Relacions Professionals, GD. Gestió de Dades, LE. Llengua Estrangera, SLE. Segona Llengua Estrangera, FOL. Formació i Orientació Laboral...
  
El significat de les dites claus figurarà en cada acta d'avaluació.
  
El llibre de qualificacions de Formació Professional constitueix el document oficial que reflecteix els estudis cursats i les qualificacions obtingudes per l'alumne. Té, per tant, valor acreditatiu dels estudis realitzats. S'ajusta al model establit en l'annex I de l'Ordre de 26 d'octubre de 1994 de la Conselleria de Cultura, Educació i Ciència (DOGV de 17 de novembre).
  
En el cas de trasllat d'un alumne d'un centre a un altre, les qualificacions obtingudes en els mòduls professionals establits en el Reial Decret d'ensenyaments mínims de cada títol, mantindran la seua validesa acadèmica a tots els efectes.
  
Així mateix, quan un alumne es trasllada a un altre centre, sense haver acabat el cicle formatiu, s'elaborarà amb caràcter preceptiu un informe d'avaluació individualitzat, signat pel professor tutor del cicle, que contindrà, almenys, els elements següents:
  
a) Apreciació sobre el grau de consecució de les capacitats enunciades en els objectius generals del cicle i en cada un dels mòduls.
  
b) Apreciació sobre el grau d'assimilació dels continguts dels diferents mòduls.
  
c) Qualificacions parcials en el cas que s'hagueren emés en aquest període.
  
d) Aplicació, si s'escau, de mesures educatives complementàries.
  
La certificació acadèmica que s'estendrà a l'alumnat que haja superat la totalitat dels mòduls d'un cicle formatiu s'ajustarà al model de l'Annex VIII.
  
Quinze. Convalidacions
  
Segons el que estableix el capítol V del Decret 8/1998, de 3 de febrer (DOGV del 12 de febrer), els alumnes que tinguen superat el mòdul de Formació i Orientació Laboral d'un cicle formatiu de grau superior, tindran convalidat el mòdul professional de Formació i Orientació Laboral del cicle formatiu de grau mitjà per al qual es sol·licite convalidació.
  
Així mateix, segons l'article 12 del Reial Decret 777/1998, de 30 d'abril (BOE del 8 de maig), seran convalidables aquells mòduls professionals comuns a diferents cicles formatius que tinguen idèntica denominació i duració, així com les mateixes capacitats terminals i criteris d'avaluació als descrits en els Reials Decrets pels quals s'estableixen cada un dels títols de formació professional específica.
  
Les convalidacions entre els mòduls professionals pertanyents als cicles formatius de grau mitjà de formació professional específica i les matèries de Batxillerat s'estableixen a l'annex IV del mencionat Reial Decret 777/1998, de 30 d'abril (vegeu annex IX de la present resolució).
  
Les sol·licituds de convalidació previstes en aquest apartat, requeriran la matriculació prèvia de l'alumne en un centre docent públic dependent de la Conselleria de Cultura, Educació i Ciència. El termini per a la presentació de les sol·licituds serà d'un més a comptar des de la finalització del període de matrícula.
  
Les convalidacions establides en el present apartat seran reconegudes per la direcció del centre públic on s'efectue la matrícula. La sol·licitud anirà acompanyada d'una certificació acadèmica oficial o, si s'escau, fotocòpia del títol o del llibre de qualificacions degudament compulsades.
  
Contra les resolucions dels/de les directors/es, els/les interessats/des podran presentar, en el termini d'un més des de la notificació, recurs ordinari davant del director territorial de Cultura i Educació corresponent.
  
Els mòduls professionals i les matèries de Batxillerat que hagen sigut objecte de convalidació es registraran en l'expedient acadèmic de l'alumne, en les actes d'avaluació i en el llibre de qualificacions com a "convalidat". Els mòduls que hagen sigut objecte de correspondència amb la pràctica laboral apareixeran com a "exempt". En cap cas els mòduls "convalidats" o "exempts" no seran computats als efectes de l'avaluació final del cicle.
  
Setze. Emplenament del Llibre de Qualificacions
  
El Reial Decret que estableix els ensenyaments mínims del títol i el Decret de currículum corresponent s'especificaran en l'apartat : "establit per..." de les pàgines 4 o 5.
  
L'accés de l'alumnat al cicle per mitjà de prova, es farà constar en la casella... "altres estudis"...
  
Per a la renúncia a l'avaluació es farà el que disposa el punt seté d'esta resolució.
  
Per a omplir les pàgines 7 a 12 s'indicarà el curs acadèmic en què l'alumne es matricula o repeteix els mòduls, que es detallaran a continuació.
  
En la casella "Règim..." s'especificarà si aquest és presencial o, quan es regule, a distància o lliure.
  
Les convocatòries que figuren en les mencionades pàgines es corresponen amb el que estableix el punt sisé d'esta resolució.
  
Pel que fa a la qualificació final d'un cicle formatiu en els casos en què ha calgut usar 2 o més pàgines, s'haurà d'indicar, a través d'una diligència al peu de l'última, que la qualificació s'ha obtingut com a mitjana ponderada de les qualificacions dels mòduls que figuren en les dites pàgines, llevat del mòdul de FCT que ha de haver-se superat amb APTE per a calcular la mencionada mitjana.
  
La diligència mencionada ha de redactar-se en els termes següents:
  
"La qualificació final del cicle formatiu correspon a la mitjana ponderada de les qualificacions dels mòduls, exceptuant-ne el de FCT, que apareixen amb qualificació positiva en les pàgines .... del present Llibre".
  
Esta diligència serà firmada pel/per la secretari/ària del centre amb el vistiplau del/de la director/a del centre.
  
Els centres que disposen de la versió actualitzada del programa de gestió de centres facilitat per la Unitat d'Organització i Tècniques de Gestió de la Conselleria de Cultura, Educació i Ciència, podran emplenar el Llibre de Qualificacions posant les etiquetes adhesives elaborades pel mencionat programa informàtic.
  
Disset. Accés a la Universitat. Normes per al càlcul de la nota mitjana
  
Als efectes d'accés als ensenyaments universitaris que es determinen en la disposició transitòria primera del Reial Decret 777/1998, de 30 d'abril (annex X del mencionat Reial Decret), la nota mitjana de l'expedient de l'alumnat que cursa cicles formatius de grau superior serà la corresponent a la qualificació final del cicle, que es formularà, als efectes indicats, en xifres de 1 a 10 incloent dos decimals. La mencionada qualificació final s'obtindrà com a mitjana ponderada de les qualificacions obtingudes en els mòduls que constitueixen el cicle.
  
La segona nota mitjana, a efectes de desempat, s'obtindrà com a mitjana aritmètica de les qualificacions dels mòduls que constitueixen el cicle, expressada també amb 2 xifres decimals.
  
Als efectes del càlcul de la nota mitjana no serà computat el mòdul de Formació en Centres de Treball, que es qualificarà en termes d'apte / no apte, ni aquells mòduls que hagueren sigut objecte de convalidació amb la formació professional ocupacional o de correspondència amb la pràctica laboral.
  
El model de certificat acadèmic que s'haurà d'estendre necessàriament en aquest cas, i que serà l'únic document vàlid als efectes de nota mitjana per a l'accés als corresponents ensenyaments universitaris des dels Cicles Formatius de grau superior, figura en l'Annex X de la present Resolució, segons s'estableix en la Resolució de 21 de maig de 1998 de la Direcció General d'Ordenació i Innovació Educativa i Política Lingüística (DOGV del 12 de juny).
  
Divuit. Horaris
  
1. Horari General del Centre
  
En compliment del que estipula l'apartat 1.1 de l'epígraf I de l'annex II de l'Ordre de 29 de juny de 1992, els períodes lectius diaris seran distribuïts de manera que es preveja el temps necessari per al canvi de classe del professorat, per tal que es garantisca la duració efectiva de 50 minuts, com a mínim, de cadascun.
  
Els centres que, per necessitats d'escolarització, estiguen obligats a funcionar en doble torn establiran un màxim de set períodes lectius diaris, de dilluns a divendres, en sessió de matí per a un torn i de vesprada per a l'altre. En estos centres els períodes lectius tindran una durada de quaranta-cinc minuts efectius com a mínim.
  
En els altres centres sols s'autoritzaran horaris extraordinaris de jornada intensiva de matí o de vesprada quan hi hagen les circumstàncies excepcionals previstes en l'apartat 1.1. de l'epígraf I, de l'annex II, de l'Ordre de 29 de juny de 1992.
  
Per tal de realitzar les reunions de coordinació establides per als departaments didàctics, departaments d'orientació, claustres i comissions de coordinació pedagògica o de normalització lingüística, els caps d'estudis preveuran en la confecció d'horaris una vesprada lliure de classes o, si es tracta de centres amb horari a doble torn, un període de temps suficient, lliure de classes. En cap cas no podran suspendre's les classes per a realitzar estes o altres activitats del professorat.
  
Durant totes les hores en què el centre estiga en funcionament ha de garantir-se la presència d'almenys, un membre de l'equip directiu.
  
2. Horari setmanal
  
El Reial Decret d'ensenyaments mínims específic de cada títol determina, entre altres, els aspectes següents:
  
La duració total del cicle formatiu.
  
Els mòduls professionals que conformen el cicle.
  
L'horari mínim de cada mòdul professional.
  
Els Reials Decrets de currículum dels cicles formatius publicats pel MEC són d'aplicació supletòria en tant la Conselleria de Cultura, Educació i Ciència elabore i publique al DOGV els seus propis currículums. En els mencionats Reials Decrets s'estableix la distribució per cursos dels mòduls i la durada total de cada mòdul professional.
  
Dinou. Professorat
  
L'equip docent d'un cicle formatiu està constituït pel conjunt de professors/es que imparteixen docència en els diferents mòduls que l'integren.
  
Cada mòdul d'un cicle formatiu constitueix una unitat d'oferta formativa, per la qual cosa serà impartit per un sol professor. Aquest criteri no condiciona la possibilitat de desdoblament del grup en aquells mòduls que apareguen com a susceptibles de desdoblament en els corresponents horaris, sempre que el nombre d'alumnes per grup siga superior a 20.
  
El professorat que ha d'impartir docència en els mòduls dels cicles formatius serà el que s'estableix en el Reial Decret 1635/1995 de 6 d'octubre, pel qual s'adscriu el professorat d'ensenyament secundari i professorat tècnic de Formació Professional (annexos IIa, IIb, IId, III, IVa, IVb, IVc i V del mencionat Reial Decret), modificat i ampliat pel Reial Decret 777/1998 de 30 d'abril (Disposició addicional vuitena).
  
L'equip docent d'un cicle formatiu haurà de constituir-se procurant la continuïtat dels seus components al llarg del cicle complet.
  
1. Hores lectives del professorat
  
Els horaris lectius del professorat seran de 18 hores setmanals.
  
Els horaris lectius del professorat amb funcions directives comprendran, com a mínim, el nombre d'hores que s'estableix a continuació:
  
- Directors, secretaris i caps d'estudis:
  
4 hores setmanals: Instituts de més de 1.000 alumnes.
  
8 hores setmanals: Instituts de menys de 1.000 alumnes.
  
Els centres amb més d'un torn establit disposaran de dos caps d'estudis. En el cas del torn vespertí-nocturn, el cap d'estudis serà comú.
  
- Cap de Estudis de Formació Professional:
  
Existirà en aquells instituts que impartisquen més de 5 cicles formatius corresponents a 2 o més famílies professionals
  
- Vicedirectors en instituts que tinguen 16 o més unitats:
  
12 hores setmanals: Instituts de més de 1000 alumnes
  
15 hores setmanals: Instituts de menys de 1000 alumnes
  
Als efectes d'hores i grups de docència, els directors i vicedirectors d'instituts que tinguen doble torn tindran la mateixa consideració que els directors i vicedirectors d'instituts de més de 1.000 alumnes.
  
- Vicesecretaris en instituts que disposen de més d'un torn:
  
15 hores setmanals.
  
- Vicedirectors i caps d'estudis de seccions d'IES:
  
12 hores setmanals.
  
Als efectes d'hores i grups de docència, els vicedirectors i caps d'estudis de seccions d'IES que tinguen més de 500 alumnes tindran la mateixa consideració que els caps d'estudis d'instituts de menys de 1.000 alumnes.
  
- Professorat amb funcions de coordinació didàctica:
  
Els horaris lectius del professorat amb funcions de coordinació didàctica comprendran, com a mínim, el nombre d'hores pròpies del currículum que s'estableix a continuació:
  
15 hores: cap de departament didàctic.
  
15 hores: cap de departament de branca o família professional.
  
15 hores: cap de departament de pràctiques formatives.
  
15 hores: tutor de grup i curs de cadascun dels cicles formatius.
  
De les 15 hores de l'horari del professor tutor de grup i curs del cicle formatiu en figurarà una destinada a l'acció tutorial, que es computarà com a lectiva, encara que per als alumnes tindrà el caràcter de voluntària.
  
El tutor de grup i curs d'un cicle formatiu, a més de la tutoria docent, assumirà les funcions següents:
  
- Elaboració del Programa Formatiu del mòdul de FCT.
  
- Avaluació del mencionat mòdul de FCT.
  
- Seguiment del desenrotllament del Programa Formatiu previst.
  
- Atenció periòdica a l'alumnat en el centre educatiu durant el període de realització del mòdul de FCT.
  
Una vegada establit el nombre d'hores lectives de l'alumnat, l'horari lectiu del professorat podrà comprendre un màxim de 2 hores setmanals per a repàs de mòduls pendents i desdoblaments en idiomes estrangers, llevat dels horaris excepcionals previstos en l'apartat dinou, punt 8.2.1.a, de la present resolució, que podran contindre 3 o 4 hores setmanals respectivament. La distribució de torns, mòduls i cursos corresponents a l'horari lectiu es realitzarà d'acord amb el que disposa l'annex II, epígraf II, apartat 2.1 de l'Ordre de 29 de juny de 1992 (DOGV del dia 15 de juliol).
  
Llevat del cas de la tutoria, l'oferta d'aquestes hores pel centre requerirà l'autorització prèvia i expressa de la Inspecció Educativa, la qual tindrà en compte que l'horari proposat pel centre permeta l'assistència de l'alumnat afectat, així com el seu grau de compliment en el curs anterior.
  
No obstant això, el professorat major de 55 anys podrà fer l'opció expressa, mitjançant escrit a la direcció, de descomptar 2 de les hores a què fa referència el paràgraf anterior en el torn d'elecció corresponent.
  
Així mateix, si hi haguera algun departament amb nombre insuficient d'hores lectives, l'horari que no completara les 18 hores s'assignarà, a petició de la persona interessada, al professor major de 55 anys.
  
En aquells casos en què els departaments didàctics, després de repartides les hores lectives atenent el criteri anterior, tinguen pendents per adjudicar hores lectives de desdoblament o repàs i professorat amb dedicació lectiva incompleta, la Inspecció Educativa indicarà, en el moment de determinar les necessitats del centre, el nombre màxim d'aquest tipus d'hores que pot correspondre a cada professor o professora.
  
Quan en un mateix departament didàctic coincidisca professorat d'Educació Secundària, procedent de diferents cossos, a l'hora de determinar la prioritat en l'elecció d'horari, prevaldrà el criteri de major antiguitat en el seu cos. Si l'antiguitat és la mateixa i procediren del mateix cos, prevaldrà el nombre d'ordre més baix en la llista d'ingrés a la funció pública. Si l'antiguitat és la mateixa i procediren de cossos diferents, prevaldran els criteris següents, per l'ordre de prioritat següent:
  
1r. Major temps de serveis efectius com a funcionari de carrera del cos al qual pertany la plaça.
  
2n. Major antiguitat en el centre.
  
3r. Major antiguitat en la localitat.
  
S'alçarà un acta de la reunió del departament en la qual es realitze la distribució de torns, mòduls i cursos, i se n'entregarà una còpia al cap d'Estudis.
  
2. Departaments
  
Als instituts d'Educació Secundària existiran els departaments següents:
  
a) Departament d'Orientació.
  
b) Departaments Didàctics: Arts Plàstiques, Ciències de la Natura, Educació Física i Esportiva, Filosofia, Física i Química, Francés, Geografia i Història, Grec, Anglés, Llatí, Castellà: Llengua i Literatura, Matemàtiques, Música, Tecnologia, Valencià: Llengua i Literatura i Religió. Podran constituir-se, a més, departaments d'altres llengües estrangeres, quan siguen impartides com a primera llengua amb reflex en la plantilla del centre.
  
La constitució efectiva en el curs 98/99 dels Departaments Didàctics quedarà determinada per la impartició al centre de l'àrea que configure el mencionat departament.
  
c) A més a més, en els instituts en els quals s'impartisquen ensenyaments de Formació Professional, es constituiran, també, els departaments didàctics següents, segons el que a continuació es determina:
  
c.1) En els instituts on s'impartisquen ensenyaments de Formació Professional corresponents a la Llei de 1970 i Cicles Formatius corresponents a la Llei de 1990:
  
Un departament per branca o família professional.
  
Departament de Pràctiques Formatives.
  
Departament de FOL: Quan el total d'hores setmanals siga 15, corresponents als ensenyaments d'aquest mòdul en Cicles Formatius, o siguen impartides en Cicles Formatius de FP de 2 o més famílies i almenys 2 cicles en cada família.
  
c.2) En els instituts on només s'impartisquen Cicles Formatius corresponents a la Llei de 1990:
  
Un departament per família professional.
  
Departament de Pràctiques Formatives: Quan s'impartisquen 2 o més famílies i almenys 2 cicles en cada família.
  
Departament de FOL: Quan el total d'hores setmanals siga 15, corresponents als ensenyaments d'aquest mòdul en Cicles Formatius, o siguen impartides en Cicles Formatius de FP de 2 o més famílies i almenys 2 cicles en cada família.
  
c.3) En els instituts on només s'impartisquen ensenyaments de Formació Professional corresponents a la Llei de 1970:
  
Departament de Pràctiques
  
Un departament per branca professional: Quan s'impartisca el Segon Grau i el nombre total d'alumnes siga superior a 450. En cas que no s'hagen constituït els departaments per branca professional, el professorat que impartisca les matèries de Tecnologia de la FP de 1970 quedarà adscrit al departament de Tecnologia.
  
d) Departament d'activitats complementàries i extraescolars
  
Fins que es desenrotlle la composició del dit departament, el vicedirector/a o el cap d'estudis, en cas de no existir vicedirector en el centre, assumirà la competència de coordinar les propostes d'activitats complementàries i extraescolars que elaboren els departaments i les traslladarà per a la seua aprovació al Consell Escolar.
  
e) El professorat que impartisca les matèries d'Economia i d'Economia i Organització d'Empreses en batxillerat, en cas que no estiga constituït el departament de la família administrativa, s'integrarà funcionalment en el departament de Geografia i Història.
  
f) El professorat de FOL quan no estiga constituït el departament d'esta especialitat quedarà adscrit al departament de Pràctiques
  
g) En els instituts on no s'hagen pogut constituir els departaments de Grec i Llatí per inexistència de les especialitats en la seua plantilla orgànica i existisca en canvi el lloc de treball de Cultura Clàssica, es constituirà un departament de Grec o Llatí. La denominació correspondrà a la matèria que tinga major càrrega lectiva o a una d'elles en cas d'idèntica dedicació horària.
  
3. Composició dels Departaments Didàctics
  
3.a. Els departaments didàctics estaran composts per tot el professorat que impartisca l'ensenyament propi de les àrees, matèries o mòduls formatius assignats al departament. Estaran adscrits funcionalment a un departament els professors que, encara que pertanyen a un altre, impartisquen alguna àrea, matèria o mòdul del primer.
  
Quan un professor que pertany a un departament no imparteix docència en ell i està adscrit funcionalment a un altre departament, formarà part dels dos i conservarà el dret a participar en les reunions del departament al qual pertany.
  
3.b. Els mestres que imparteixen classe en el 1r. cicle d'ESO en instituts d'Educació Secundària s'incorporaran als departaments didàctics dels mencionats instituts en funció de l'àrea que impartisquen.
  
4. Competències dels Departaments Didàctics
  
Les competències dels departaments didàctics les estableix l'article 90 del ROF i són les següents:
  
4.1. Formular propostes a l'equip directiu i al Claustre relatives a l'elaboració del projecte educatiu de l'institut, la programació general anual, el reglament de règim interior i el projecte de règim econòmic del centre.
  
4.2. Formular propostes a la comissió de coordinació pedagògica relatives a l'elaboració i modificació dels projectes curriculars d'etapa, així com per a fomentar l'ús del valencià com a llengua vehicular en les àrees corresponents.
  
4.3. Elaborar, abans del començament del curs acadèmic, la programació didàctica dels ensenyaments corresponents a les àrees, matèries i mòduls integrats en el departament, davall la coordinació i direcció del cap del mateix, i d'acord amb les directrius generals establides per la comissió de coordinació pedagògica. La programació didàctica inclourà, per a cada etapa, els aspectes assenyalats en l'article 106 del Reglament Orgànic i Funcional dels Instituts d'Educació Secundària.
  
4.4. Promoure la investigació educativa i proposar activitats de perfeccionament dels seus membres, necessàries per a actualitzar la metodologia i la pràctica didàctica.
  
4.5. Col·laborar amb el Departament d'Orientació en la prevenció i detecció de problemes d'aprenentatge, programar i aplicar adaptacions curriculars per als alumnes que ho precisen i determinar els continguts curriculars bàsics per a l'elaboració de programes individualitzats de diversificació curricular.
  
4.6. Organitzar i realitzar activitats complementàries en col·laboració amb el cap d'estudis.
  
4.7. Organitzar i realitzar les proves necessàries per a l'alumnat de Batxillerat o de Cicles Formatius amb matèries o mòduls pendents, així com altres proves per a l'obtenció de títols.
  
4.8. Resoldre, en primera instància, les reclamacions derivades del procés d'avaluació que els alumnes formulen al departament i dictar els informes pertinents.
  
4.9. Elaborar, al final del curs, una memòria en la qual s'avalue el desenrotllament de la programació didàctica i els resultats obtinguts, segons l'establit en la legislació vigent.
  
4.10. Proposar matèries optatives dependents del departament, que seran impartides pel professorat del mateix.
  
5. Dedicació dels Caps de Departaments Didàctics
  
Els caps de departaments didàctics destinaran les tres hores lectives de dedicació al desplegament de les funcions que els atribueix l'article 92 del Reglament Orgànic dels Instituts d'Educació Secundària, a més de les complementàries que, per aquest motiu, tingueren assignades.
  
6. Departament d'Orientació
  
6.1. En els Instituts d'Educació Secundària es constituirà el Departament d'Orientació amb almenys un professor de l'especialitat de Psicologia i Pedagogia, segons l'establit en el títol IV, capítol II, del Reglament Orgànic i Funcional dels Instituts d'Educació Secundària.
  
6.2. Pertanyerà al Departament d'Orientació el personal següent destinat al centre: Mestres de Pedagogia Terapèutica, Mestres d'Audició i Llenguatge, Fisioterapeutes i un professor de FOL.
  
6.3. Responsabilitats específiques de cada un dels components que, en el seu cas, l'integren:
  
a) Professor de Formació i Orientació Laboral, incorporat als Instituts on s'impartisca Formació Professional Específica:
  
- Atendre les necessitats d'informació i orientació, tant professional com laboral, de l'alumnat del centre.
  
- Col·laborar en l'orientació de l'alumnat per a la seua transició a la vida activa i la seua inserció laboral.
  
b) Mestres d'Educació Especial: Pedagogia Terapèutica i Audició i Llenguatge:
  
- Participar en la prevenció i detecció de problemes d'aprenentatge de l'alumnat, en col·laboració amb els departaments didàctics.
  
- Participar en l'elaboració i desplegament d'adaptacions educatives per a l'alumnat amb problemes d'aprenentatge, en col·laboració amb els departaments didàctics.
  
- Realitzar activitats educatives de suport per a l'alumnat amb necessitats educatives especials.
  
c) Personal laboral en els instituts en què es determine.
  
- Estaran al que disposa la Direcció General per a la Modernització de les Administracions Públiques i a tot el que dispose la seua normativa específica.
  
7. Criteris per a la constitució de grups
  
Els grups seran de 30 alumnes com a màxim.
  
Excepcionalment en els cicles formatius de grau superior "Desenvolupament d'Aplicacions Informàtiques" i "Administració de Sistemes Informàtics" de la família professional d'Informàtica, els grups seran de 20 alumnes.
  
En cap cas no es deixaran places lliures si existiren sol·licituds que complisquen els requisits d'accés.
  
No s'autoritzarà, com a norma general, cap grup amb menys de 20 alumnes. No obstant això, en els casos en què no es puga arribar a aquestes xifres, per falta de sol·licitants o perquè aquests no hagen superat la prova d'accés, l'autorització definitiva la donarà, després de l'informe de la Inspecció Educativa i en funció dels criteris indicats anteriorment, el director territorial corresponent.
  
8. Determinació de disponibilitat i necessitats de professorat en els diferents departaments
  
8.1. Les hores lectives generades pels grups d'alumnes constituïts segons els criteris establits en l'epígraf dinou.7 seran distribuïdes entre el professorat destinat en el centre, segons l'establit en l'apartat dinou.1.
  
8.2. Després de realitzar aquesta distribució, la disponibilitat o necessitat del professorat es determinarà segons els criteris següents:
  
8.2.1. Falta d'hores lectives al professorat existent en un departament.
  
8.2.1.a) Entre 2 i 14 hores lectives:
  
El professorat afectat completarà el seu horari exercint alguna de les opcions següents amb caràcter voluntari:
  
Impartir un horari complet de la seua especialitat en un altre centre de la localitat. A aquest efecte, i per a l'adjudicació de plaça, es respectaran els criteris de prioritat establits en l'apartat dinou.1.
  
Completar horari impartint classes de la seua especialitat en un altre centre de la localitat.
  
D'acord amb el que estableix l'article vuité de la Llei 12/1994, de 28 de desembre (DOGV del 31 de desembre), "El professorat que pertany al cos d'Educació Secundària i al cos de Professors Tècnics de Formació Professional, inclosos en l'àmbit de gestió de la Conselleria de Cultura, Educació i Ciència, que no dispose d'horari complet en el seu centre per impartir les àrees, matèries o mòduls de la seua especialitat i no desitge completar-lo en un altre centre de la localitat en la mateixa especialitat, experimentarà una reducció de les retribucions bàsiques i complementàries proporcional a la de la jornada lectiva docent no realitzada".
  
Impartir docència d'un mòdul afí als de l'especialitat del professor, fent constar la seua conformitat mitjançant escrit dirigit al director del centre. En aquest cas el departament haurà de posar a disposició del professor grups dels cursos inicials. Aquest últim supòsit també s'aplicarà als professors provisionals als quals se'ls haja assignat mòdul afí.
  
Per tal de completar la jornada lectiva dels professors que no hagen pogut impartir o completar horari lectiu de la seua especialitat en altre centre de la seua localitat, el director territorial podrà:
  
Autoritzar que incremente les hores de desdoblament, repàs o de dedicació a alumnes amb necessitats educatives especials, previstes en l'apartat vint-i-tres de la present resolució.
  
Autoritzar, si es tracta de professorat amb un coneixement qualificat de valencià, la dedicació de les hores corresponents a la producció i correcció dels documents en valencià que genere la vida educativa i administrativa del centre.
  
8.2.1.b) 15 o més hores lectives:
  
Llevat dels departaments unipersonals, quedaran sense horari un o més professors segons l'escala següent: entre 15 i 32 hores: un professor; entre 33 i 50 hores: dos professors, i així successivament.
  
Si el professor o professora sense horari té adquirida una nova especialitat, podrà assumir en el propi centre un horari sense cobrir de la mencionada especialitat. De la seua acceptació, n'haurà de quedar constància per escrit davant el director del centre. Atesa aquesta circumstància, el professor o professora de què es tracte s'integrarà en el departament corresponent amb els drets que es deriven de la seua antiguitat en el cos.
  
El professorat sense horari que no estiga en la situació anterior podrà, de manera voluntària i a petició pròpia, romandre en el seu centre assumint un horari d'un mòdul afí o sol·licitar el desplaçament, en règim de comissió de serveis, a un altre centre de l'àmbit de la Direcció Territorial on està destinat amb caràcter definitiu per a impartir un horari lectiu de la seua especialitat. De la seua conformitat n'haurà de quedar constància per escrit davant el director del centre.
  
Si el professor o professora sense horari en el centre no obtinguera destinació en comissió de serveis per al curs 1998/99 mitjançant el procediment anterior, serà convocat pel director territorial a l'adjudicació d'un lloc per a impartir mòduls de la seua especialitat en un altre centre de la localitat.
  
Els professors que no vulguen completar el seu horari en un altre centre de la localitat tindran una reducció de les seues retribucions bàsiques i complementàries proporcional a la de la jornada lectiva docent no realitzada.
  
Si no poguera assignar-se horari per algun dels procediments anteriors, aquest professorat restarà en el seu centre, i el seu horari serà confeccionat per la direcció, després d'escoltar l'interessat, d'estudiar les necessitats prioritàries del centre en funció de les seues característiques. L'horari d'aquest professorat no podrà confeccionar-se, en cap cas, reduint l'horari lectiu de la resta del professorat del departament.
  
La determinació del professorat del departament que ha de quedar sense horari en aquest es portarà a terme a través d'una petició per escrit de l'interessat a la direcció del centre, seguint el mateix ordre establit per a l'elecció de torn i curs, indicat en el punt dinou.1. En cas de no haver sol·licitants, se seguirà el criteri invers.
  
Després de determinar segons estos criteris el professorat que quede sense horari, el director del centre ho comunicarà a través de fax o telegrama a la Direcció Territorial corresponent abans del 10 de setembre.
  
L' adjudicació de destinació en comissió de serveis al professorat que haja quedat sense horari es realitzarà respectant els criteris anteriors. L'elecció es portarà a terme de manera voluntària fins que queden per adjudicar igual nombre de places que de professors sense destinació, que es farà amb caràcter forçós.
  
El professorat desplaçat s'integrarà a partir del moment de la seua incorporació a l'institut a què quede destinat en comissió de serveis en el departament corresponent amb els drets que deriven de la seua antiguitat, segons els criteris indicats anteriorment.
  
8.2.2. Necessitat de professorat
  
a) En el departament queden fins 2 hores lectives sense cobrir.
  
Seran assumides pel propi departament. El cap d'estudis i el cap del departament en qüestió estudiaran com poden ser assumides, be pel propi departament, be per altre departament o professor del centre que necessite completar horari. En cas que algun professor sobrepasse les 18 hores lectives reduirà les hores complementàries tal com es determina en l'annex II, II,1.2 de l'Ordre de 29 de juny de 1992.
  
b) En el departament queden 3 o més hores lectives sense cobrir:
  
Després de comprovar que no poden ser assumides pel professorat del centre, la Direcció Territorial, a proposta de la Inspecció Educativa, determinarà el nombre de professors necessaris, sense que, en cap cas, no es produïsca una reducció en l'horari dels restants components del departament afectat. Aquest professorat adscrit, en cas de ser necessari, podrà completar el seu horari en un altre centre.
  
9. Comunicació de la disponibilitat i necessitats de professorat en els diferents departaments
  
9.1. Abans del dia 11 de setembre els directors territorials entregaran a la Direcció General de Centres Docents els quadres amb el resum de la disponibilitat i necessitats de professorat dels centres, i esta ho comunicarà a la Secretaria General i a la Direcció General de Personal, que adjudicarà les vacants i proveirà les necessitats de professorat de forma que es completen les dotacions dels centres en comissió de serveis, en expectativa de destinació, en pràctiques o interinitat a temps parcial o total, en cada cas, abans de l'inici del curs escolar.
  
9.2. Per tal de garantir l'ensenyament en la llengua vehicular sol·licitada pels pares/mares/tutors legals dels alumnes, la direcció del centre comunicarà les vacants a cobrir a la Direcció Territorial corresponent, que ho notificarà a la Direcció General de Centres Docents i aquesta, al seu torn, ho notificarà a la Secretaria General i a la Direcció General de Personal, la qual adjudicarà les vacants segons corresponga.
  
9.3. L'assignació d'horari i d'activitats al professorat interí a temps parcial es realitzarà segons les instruccions específiques que desplega l'Ordre de 7 de maig de 1997 (DOGV del 23 de maig).
  
9.4. Hores complementàries del professorat d'atenció a esbarjos: En la programació d'hores complementàries del professorat dels instituts de ES, s'inclourà la distribució setmanal del centre d'atenció a l'alumnat en les hores d'esbarjo en l'horari no lectiu d'obligada permanència al centre; segons la disponibilitat horària, es procurarà assignar a cada període diari dos professors. Aquestes hores tindran la consideració d'hores de guàrdia respecte del que es determina en l'Annex II, II, 1.2 de l'Ordre de 29 de juny de 1992 (DOGV del 15 de juliol).
  
Les funcions del professorat en l'atenció d'esbarjos hauran de precisar-se en el Reglament de Règim Interior de l'institut, tenint en compte que l'alumnat d'ESO, en tant que ensenyament obligatori, no pot abandonar el centre durant el període horari establit, i es contemplaran entre elles:
  
a. Vetlar pel desplegament de la normativa de convivència i sociabilitat que contemple el Reglament de Règim Interior del centre.
  
b. Atendre les incidències que puguen produir-se en el període d'esbarjo.
  
10. Activitats del professorat
  
El projecte curricular que realitze l'equip educatiu del cicle formatiu preveurà les activitats que haja de desplegar el professorat que tinguera assignats mòduls professionals que s'imparteixen en el centre educatiu sols en el primer trimestre o en els dos primers trimestres del segon curs. Les dites activitats, que es realitzaran en les hores lectives destinades amb la mencionada finalitat, figuraran en l'horari personal del professor quan els alumnes del cicle formatiu a què imparteix classe estiguen realitzant o hagen realitzat el mòdul professional de Formació en Centres de Treball i consistiran en:
  
La programació i impartició d'activitats de recuperació de mòduls professionals per a alumnes que tinguen pendents de superar els mencionats mòduls.
  
La realització de l'avaluació i qualificació extraordinària dels alumnes amb mòduls professionals pendents.
  
La col·laboració en el desenrotllament de la FCT, a petició del professor tutor i per designació de l'equip directiu.
  
Atendre l'alumnat de nova incorporació al sistema educatiu valencià, i proporcionar-li una formació específica per a suplir la seua baixa competència en alguna de les llengües oficials.
  
El professor-tutor del mòdul professional de Formació en Centres de Treball, quan ja els alumnes hagen completat l'esmentat mòdul en el 2n curs del cicle formatiu, dedicarà el temps assignat a la dita tutoria en el període restant del 2n curs a:
  
- La programació i preparació del mòdul professional de Formació en Centres de Treball.
  
- El seguiment dels alumnes que realitzen l'esmentat mòdul professional en període extraordinari.
  
Vint. Idioma estranger
  
En els cicles formatius en què en el seu currículum s'establisca l'ensenyament d'idioma o idiomes estrangers, els centres podran oferir, fins un total de 3 hores setmanals en funció de les disponibilitats de professorat, altres mòduls d'idioma estranger diferents als inclosos en el mencionat currículum, adequats en cada cas al perfil professional del cicle. Aquestes hores seran incrementades a l'horari lectiu i tindran per a l'alumnat la consideració de matèria opcional.
  
La qualificació d'aquestes matèries opcionals no figurarà en les actes d'avaluació ni en els llibres de qualificacions de Formació Professional. Quan siguen superades per l'alumnat el centre podrà estendre un certificat d'acreditació del nivell aconseguit.
  
Per a la constitució efectiva dels grups que cursen estes matèries opcionals es requerirà un mínim de 10 alumnes.
  
Vint-i-u. Avaluació dels processos d'ensenyament, del projecte curricular i de les programacions didàctiques
  
1. Els professors avaluaran els aprenentatges dels alumnes, el procés d'ensenyament i la seua pròpia pràctica docent en relació amb els objectius del currículum, amb les necessitats educatives dels centres i amb les característiques dels alumnes, la qual cosa implicarà l'avaluació i revisió, si fa al cas, del projecte curricular d'etapa i les programacions didàctiques que estiguen desplegant.
  
2. La Comissió de Coordinació Pedagògica proposarà al claustre, per a la seua aprovació, el pla d'avaluació de la pràctica docent i del projecte curricular.
  
L'avaluació del projecte curricular de cicle es referirà, almenys, als aspectes següents:
  
a) L'adequació dels objectius de la formació professional específica al context socioeconòmic i cultural de l'institut.
  
b) El pla d'orientació i d'acció tutorial
  
c) L'organització i distribució de l'horari i dels espais
  
3. En finalitzar cada curs acadèmic, els departaments didàctics avaluaran les seues programacions a la vista dels resultats obtinguts pels alumnes.
  
L'avaluació de les programacions didàctiques es referirà, almenys, als aspectes següents:
  
a) La selecció, distribució i seqüenciació dels continguts.
  
b) Els criteris d'avaluació.
  
c) La metodologia didàctica aplicada.
  
d) Els materials i recursos didàctics utilitzats.
  
e) Els criteris establits per a adoptar les mesures d'atenció a la diversitat i realitzar les adaptacions curriculars per als alumnes que les necessiten.
  
f) Els resultats obtinguts pels alumnes en el mòdul de Formació en Centres de Treball
  
4. Els resultats de l'avaluació de l'aprenentatge dels alumnes, dels processos d'ensenyament i del projecte curricular de cicle s'inclouran en la memòria de final de curs.
  
A partir d'estos resultats s'hauran de modificar aquells aspectes de la pràctica docent i del projecte curricular que s'hagen detectat com a poc adequats a les característiques dels alumnes i al context escolar, socioeconòmic i cultural del centre.
  
Vint-i-dos. Títols
  
Per a l'expedició dels títols acadèmics i professionals corresponents als cicles formatius de grau mitjà i de grau superior, es farà el que disposa l'Ordre de 7 de juliol de 1997, de la Conselleria de Cultura, Educació i Ciència, per la qual es regula el procediment per a l'expedició dels mencionats títols (DOGV del 4 de setembre de 1997).
  
Vint-i-tres. Alumnes que tenen necessitats educatives especials
  
Segons el que estableix el Decret 39/1998, de 31 de març (DOGV del 17 d'abril), el mencionat alumnat tindrà dret a les adaptacions curriculars que possibiliten o faciliten el seu procés educatiu.
  
El departament didàctic, a proposta del professor del mòdul i amb l'assessorament del departament d'orientació, efectuarà les adaptacions curriculars necessàries que podran afectar la metodologia didàctica, les activitats, la priorització i la temporalització en la consecució dels objectius.
  
L'avaluació del progrés dels alumnes estarà basada en els objectius proposats per a ells i per a la seua qualificació es tindrà en compte no sols els continguts sinó el procés seguit pels alumnes, l'interés i l'esforç manifestats.
  
No es concediran exempcions sempre que siga possible l'adaptació curricular. No obstant això, podran ser declarats exempts de qualificació en determinats mòduls els alumnes que tinguen problemes greus d'audició, visió o motricitat per als quals no siga possible realitzar adaptació curricular sense afectar la qualificació professional exigida en el perfil del títol corresponent.
  
Als efectes previstos en el paràgraf anterior, els pares o representants legals presentaran la sol·licitud d'exempció a la direcció del centre abans del 30 de novembre. La direcció del centre trametrà l'expedient a la Direcció Territorial de Cultura i Educació corresponent en el termini de 20 dies hàbils i inclourà necessàriament, junt a la sol·licitud presentada pels pares o representants legals, un informe col·legiat de l'equip psicopedagògic corresponent, si n'hi ha, visat pel director del Servei Psicopedagògic Escolar. Al seu torn, la Direcció Territorial de Cultura i Educació completarà l'expedient adjuntant-hi un informe emés per la Unitat d'Inspecció Educativa i el trametrà, en el termini de 20 dies hàbils, a la Direcció General d'Ordenació i Innovació Educativa i Política Lingüística per a la seua resolució.
  
DISPOSICIÓ ADDICIONAL
  
La Inspecció Educativa supervisarà el desplegament del procés d'avaluació i proposarà l'adopció de les mesures que contribuïsquen a perfeccionar-lo. Supervisarà, igualment, el procés d'emplenament del Llibre de Qualificacions.
  
DISPOSICIÓ TRANSITÒRIA
  
Fins que es regule el dret de reclamació de qualificacions estimades incorrectes en les noves etapes configurades per la Llei Orgànica d'Ordenació General del Sistema Educatiu, s'aplicarà la regulació, el procediment i els terminis que conté l'Ordre de 23 de gener de 1990, d'esta Conselleria, i en la Resolució de 23 de gener de 1990, de la Direcció General d'Ordenació i Innovació Educativa (publicades en el DOGV del dia 7 de febrer).
  
DISPOSICIÓ DEROGATÒRIA
  
Queda sense efectes la Resolució de 21 de juliol de 1997 de la Secretaria General i de les direccions generals de Centres Docents, d'Ordenació i Innovació Educativa i Política Lingüística i de Personal de la Conselleria de Cultura, Educació i Ciència, per la qual es dicten instruccions en matèria d'ordenació acadèmica i organització de l'activitat docent per als centres de titularitat de la Generalitat Valenciana que durant el curs 1997/98 impartisquen cicles formatius de grau mitjà i de grau superior.
  
València, 9 de juliol de 1998
  
La secretària general: Amparo Koninckx Frasquet.
  
La directora general de Centres Docents: Concepción Gómez Ocaña.
  
El director general d'Ordenació i Innovació Educativa i Política Lingüística: Josep Vicent Felip i Monlleó.
  
El director general de Personal: José Cano Pascual.